પાકિસ્તાનમાં ચૂંટણીઓમાં લશ્કર કેવી ઘાલમેલ કરે છે તેનો રસપ્રદ ઉલ્લેખ લાહોરના લબ્ધપ્રતિષ્ઠિત સાપ્તાહિક ‘ફ્રાઈડે'ના ચાલુ અંકમાં તેના આંતર રાષ્ટ્રીય ખ્યાતિ ધરાવતા તંત્રી નઝમ શેઠીએ પોતાના તંત્રીલેખમાં કર્યો છે. વિશેષ રસપ્રદ બાબત એ પણ છે કે આ ઉલ્લેખ તાજેતરમાં ભારત-પાકિસ્તાનમાં બહુ ચર્ચામાં રહેલા જનરલ અસદ દુરાની અંગેનો છે. ભારતની ગુપ્તચર સંસ્થા ‘રૉ'ના માજી વડા એ.એસ દુલાત સાથે રહી લેફ્ટ. જનરલ દુરાનીએ લખેલા પુસ્તકે ત્યાં મોટો વિવાદ ઊભો કર્યો છે.